**«Fagbevegelsen som bidragsyter eller bremsekloss i omstilling»**

*Jørn Eggum, forbundsleder Fellesforbundet på Haugesundkonferansen 2. februar 2016*

**Gullsmed med fornyet fagbrev**:

Før jeg starter med innledningen jeg skal holde for dere som forbundsleder i Fellesforbundet har jeg lyst til å starte med noen tanker om omstilling jeg har tatt med meg fra mitt arbeid som fagutdannet gullsmed.

Gullsmedfaget har lange tradisjoner, vi har lært av erfaringen og kunnskapen til de som jobbet i faget før oss. Men som alle andre ønsker jeg som fagarbeider og ansatt og utvikle ferdighetene og jobben min. Jeg ønsker å bli flinkere og jeg ønsker at bedriften jeg jobber i skal bli bedre og mer konkurransedyktig. Jeg ønsker å være med på å utvikle nye produkter og nye måter å jobbe på.

**FOIL 1 – Gullsmed med fagbrev**

Da jeg for en måneds tid siden ble utfordret til å prøve mine ferdigheter på nytt så må jeg erkjenne at noe av håndlaget var blitt borte og det hadde skjedd en utvikling i faget bare på de ti årene jeg hadde vært vekk.

Vedlikehold og utvikling av fagkompetanse forutsetter at du har en jobb å gå til – daglig og fast. Vi utvikler oss ikke som arbeidere på midlertidige kontrakter og med lange tider utenfor arbeidsplassen.

Det er slike erfaringer jeg har med meg når jeg nå forvalter oppgaven som leder av Fellesforbundet. Noen av dere som sitter her i dag har nok en oppfatning om at fagbevegelsen kun er opptatt av å forhandle fram mest mulig lønn og mest mulig fritid for våre medlemmer og ønsker å bekjempe ethvert forslag og forsøk på endring og omstilling,

Ja, lønn er viktig – men det er en dyp erkjennelse i Fellesforbundet at grunnlaget og forutsetningen for god lønn er god verdiskapning og solide bedrifter.

Vi skal ha vår rettmessige del av kaka, men skal kakestykket bli større så må verdiskapningen i bedriften øke. Omstilling og produktivitetsforbedringer er derfor avgjørende for at vi kan ta ut en høyere lønn.

Mange forbedringer kan gjøres ved å gjøre ting smartere. Men ofte innebærer omstilling også nedbemanning. Dette er en av de vanskeligste og tøffeste jobbene som våre tillitsvalgte ute på bedriftene har. Men også i slike prosesser må vi som fagbevegelse være med å ta ansvar. Da gjelder det å bidra til ryddige prosesser for de ansatte, men hvor hensynet til å sikre framtidige arbeidsplasser blir avgjørende.

**Den norske modellen:**

Folkens, det er en nær sammenheng mellom produksjon, arbeid, samfunnsorganisering og velferd. Det vi kaller den norske modellen er etter Fellesforbundets syn også vårt fremste næringspolitiske konkurransefortrinn.

**FOIL 2: Den norske modellen**

Og hva legger vi så i den norske arbeidslivsmodellen? Jo, en likeverdig dialog og samarbeid mellom partene i arbeidslivet og myndighetene, både på sentralt nivå, lokalt nivå og ute på den enkelte bedrift.

I denne modellen bidrar partene i arbeidslivet med en samordnet og ansvarlig lønnspolitikk og myndighetene bidrar med økonomisk styring, næringspolitikk, utdanning og en arbeidsmarkedspolitikk som er tilpasset behovet i næringslivet. I dette trepartssamarbeidet håndterer vi markedsutfordringer i samarbeid, for å si det veldig kort.

**Omstilling:**

**FOIL 3 - Alle vil ha endring, men ingen vil endre seg.)**

Det er mulig noen oppfatter omstilling som noe nytt og noe vi må begynne med nå fordi oljeprisen er lav. Det er ikke riktig. Norsk industri og næringsliv har alltid vært i omstilling. Det er heller ikke noe nytt at fagbevegelsen i Norge har engasjert seg i dette spørsmålet. Det har vi vært lenge. LOs produktivitetskomite konkluderte allerede i 1953 med følgende…

**FOIL 4: LOs produktivitetskommisjon fra 1953**

Hovedlinja for Fellesforbundet er å engasjere seg i bedriftsutvikling og produktivitetsforbedringer for å sikre bedriften langsiktig overlevelse, selv om dette måtte føre til omstillinger med smertefulle nedbemanninger og andre «vanskelige» prosesser.

Før Siv Jensen kom i regjering mente hun at Den norske modellen sto i veien for det norske folk. Hun sluttet å si det når hun ble Finansminister. I dag snakker hele regjeringen pent om den norske modellen - på et overordnet nivå. Det gjør dere i alle fall i festtaler, Monica. Problemet er at dere samtidig napper, litt etter litt, ut det som er byggesteinene i denne modellen.

Dere har endret arbeidsmiljøloven, slik at det blir mer rom for midlertidighet og innleie, dere endret lønnsgarantiordningen omtrent før dere hadde hengt av dere frakken, dere har fjernet feriepenger på dagpenger, dere har innført skatt på sluttvederlag, dere har redusert reisefradraget og lagt på momsen på kollektivreiser, og dere har systematisk kastet ut alle fagbevegelsens representanter i styrene i, f.eks. Innovasjon Norge, i SIVA og andre deler av virkemiddelapparatet.

Virkemidler som nå kanskje er viktigere enn noen gang, så sørger denne regjeringen for at vi i fagbevegelsen, LO og Fellesforbundet mister vår hånd på rattet, vi skal altså ikke bidra med vår kunnskap og erfaring i styrene, vi skal altså ikke ansvarliggjøres i det regjeringen omtaler som den store omstillingen til det såkalte «grønne skiftet». Er det klokt? Kan vi forvente at vi skal kunne høste fruktene av modellen hvis man systematisk fjerner sentrale byggesteiner i den? Jeg tror dessverre ikke det. Den norske modellen har tatt generasjoner å bygge opp, men vil være mye enklere å rive ned.

**FOIL 5 - TILLIT**

Den norske modellen, mine damer og herrer, er basert på tillit. Det er neppe tilfeldig at TILLIT er et ord som betyr det samme om du leser det forlengs eller baklengs….

For meg er det logisk at det er enklere å ta utgangspunkt i en eksisterende bedrift, med produksjonkompetanse og et industrimiljø, enn at vi skal rive ned å bygge opp igjen alt fra scratch. Se bare ut av vinduet her. Haugesund Mekaniske verksted, som ble etablert i 1900 og startet med å bygge enkle fiskebåter, tilpasset seg markedet med større og mer avanserte skip etterhvert, omstilte seg igjen til olje og gassnæringen på 1970-tallet. Der er de fortsatt sist med en stor kontrakt på Johan Sverdrup (eller som vi kaller det: tidenes største motkonjunktur tiltak), men Aibel leverte også sin første store vindplattform i høst, som nå er installert på tysk sektor i Nordsjøen. Likevel ser og hører vi ting i det politiske miljøet som kan gi inntrykk av at det er bedre å legge ned det vi har for å bygge opp på nytt. Det fremste aktøren for et slikt syn er regjeringens støtteparti Venstre som i sin forkjærlighet for grundere og selvstendig næringsdrivende er villig til å bokstavelig talt kaste den båten vi sitter i ut med badevannet.

I kjølevannet av finanskrisen i 2008-09 synes trenden i flere land å være en større dreining mot innleie og midlertidig arbeidskraft, gjerne da til lavere kostnader. Dette ut fra et tankesett om at det skal redusere kostnadene og styrke konkurransekraften overfor reelle lavkostland. Dette merker vi også i Norge. Regjeringen har altså kastet seg på å legger sågar til rette for det med sine endringer i arbeidsmiljøloven.

Det vi har erfart er imidlertid at det neppe er noen tilfeldighet at omfanget av innleie og lange entreprisekjeder har sammenfalt med de senere årenes lave produktivitetsutvikling i for eksempel bygg- og anleggsbransjen. Det har arbeidsgiverne med BNL i spissen skjønt nå. Det er å håpe at det ikke allerede er for seint. Noen synes å mene at det allerede er for seint…

**FOIL 7 - med Christofer Nielsens versjon av den norske modellen**

Vi ser at faste, stabile ansettelsesforhold er en forutsetning for at folk våger å organisere seg, opprette tariffavtaler og derigjennom bli deltakere i den norske arbeidslivsmodellen, lokalt så vel som sentralt. Det er igjen en forutsetning for at Fellesforbundet, LO og resten av fagbevegelsen fortsatt skal kunne opptre forpliktende og ansvarlig både overfor arbeidsgivere og myndigheter.

Ikke noe stygt sagt verken om fransk fagbevegelse, men jeg tror vi alle er tjent med å unngå å måtte brenne bildekk for å bli hørt.

**Litt om olje og gass:**

Jeg kunne sagt mye om situasjonen i oljenæringen. Vi hører fra enkelte politikere uttalelser som nærmest gir inntrykk av at dette er gårsdagens industri.

Men selv regjeringspartienes egne folk ser seg nå nødt til å si i fra. Fylkesleder Sveinung Stensland i Rogaland Høyre har nylig på vegne av fylkespartiet kommet med syv krav til egen regjeringen. Punkt nr 1 på den lista er at regjeringen nå må slutte å snakke ned olje og gassvirksomheten og heller framsnakke den.

Jeg pleier å si at verdien for Norge av olje og gassnæringen er vel så mye den verdensledende kompetansen som ligger til grunn for at vi faktisk klarer å utvinne den, som det vi faktisk pumper opp av bakken i kroner og øre.

Jeg er enig i at det er denne «superklyngen» med den maritime, offshore og den marine næringen vi skal bygge mye av vårt framtidige næringsliv på. Vi må derfor stå sammen om å bygge strategier som viderefører vår industrikompetanse. Med utgangspunkt i kompetansen vi har om havrommet må vi også utvikle nye produkter og markeder. Det er Monica og jeg helt enige om. Men da kan vi ikke sage av den greina vi sitter på!

**FOIL 8 – Erna, Kristin og Gerd i treet som vokser inn i himmelsen**

Hvis en av disse tre faller ned vil ikke dette treet vokse inn i himmelen…

**Tiltak:**

Jeg skal runde av med å tre konkrete forslag til tiltak som Fellesforbundet både alene og sammen med vår ærede motpart Norsk Industri, har fremmet før, men som jeg nå håper Næringsministeren og regjeringen ikke bare vil lytte til, men faktisk gjøre noe med:

1. Utvid permitteringsregelverket til 52 uker. Det kan dere gjøre noe med allerede i kveld. (La meg underbygge hvorfor dere bør gjøre det allerede i kveld: En ny rapport fra TIK - Senter for teknologi, innovasjon og kultur ved Universitetet i Oslo viser at 62 prosent av norske bedrifter som leverer til havvind, drar nytte av erfaring fra oljenæringen. Ytterligere 20 prosent drar veksler på bakgrunn og kompetanse fra den maritime næringen. Til sammen over 80 pst. av de spurte bedriftene, altså. Det regjeringen ikke skjønner er at bedriftene må gis tid til å omstille seg og få presentert hva de kan tilby til nye bransjer. Den tiden kan regjeringen gi dem ved å utvide permitteringsregelverket og samtidig fylle på med kompetanse til de ansatte. Dersom de må sies opp, kan det være kroken på døra for disse bedriftene og ledende offshore eller maritime komptansen som skal ta oss inn i både «Havrommet» og det såkalte «grønne skiftet» går tapt på veien.)
2. Norsk maritim sektor er verdensledende på å utvikle og levere ferger basert på batteri, brenselcelle og gass. Her må myndighetene ta eventuelle merkostnadene ved innfasing av null- og lavutslippsteknologi når nye ferge- og hurtigbåtanbud utlyses av fylkeskommunene. Her er regjeringen delvis på ballen - det er bra, men ballen er ikke mål ennå!
3. Fremskynd anskaffelsen av kystvaktfartøyer som vi uansett skal ha. Slå sammen de to prosjektene til ett prosjekt på tre skip. Det vil gi bedre skip, lavere kostnader og en mer effektiv prosess. Det er flere norske verft som er konkurransedyktige både på pris og kvalitet. Mitt siste budskap her i dag er at regjeringen bør ta tak i dette nå med bakgrunn i den nye sikkerhetspolitiske situasjonen i nordområdene og innen sommeren få på plass et samarbeid om de nye kystvaktfartøyene mellom Forsvaret og norsk verftsindustri.

- Takk for oppmerksomheten!